
Αθήνα, 19 Φεβ 10
ΕΠΙΚΑΙΡΗ ΕΠΕΡΩΤΗΣΗ 

Προς τους κκ. Υπουργούς:
1. ΥΠΟΔΟΜΩΝ, ΜΕΤΑΦΟΡΩΝ και ΔΙΚΤΥΩΝ κ. Ρέππα Δημήτρη

2. ΕΣΩΤΕΡΙΚΩΝ, ΑΠΟΚΕΝΤΡΩΣΗΣ και ΗΛΕΚΤΡΟΝΙΚΗΣ ΔΙΑΚΥΒΕΡΝΗΣΗΣ κ. Ραγκούση Ιωάννη

3. ΠΕΡΙΒΑΛΛΟΝΤΟΣ, ΕΝΕΡΓΕΙΑΣ και ΚΛΙΜΑΤΙΚΗΣ ΑΛΛΑΓΗΣ κ. Μπιρμπίλη Τίνα
4. ΟΙΚΟΝΟΜΙΑΣ, ΑΝΤΑΓΩΝΙΣΤΙΚΟΤΗΤΑΣ ΚΑΙ ΝΑΥΤΙΛΙΑΣ κ. Κατσέλη Λούκα
5. ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ κ. Μπατζελή Κατερίνα

6. ΑΝΑΠΛΗΡΩΤΗ ΥΠΟΥΡΓΟ ΕΞΩΤΕΡΙΚΩΝ κ. Δρούτσα Δημήτρη

ΘΕΜΑ:
Πλημμύρες στο Νομό Έβρου, ολοκληρωμένη στρατηγική για την αντιπλημμυρική προστασία

Ο εφιάλτης των πλημμυρών επέστρεψε για τους κατοίκους του Έβρου. Μεγάλες ποσότητες κυρίως από τοπικά νερά του ποταμού Έβρου έχουν κατακλύσει δεκάδες χιλιάδες στρέμματα, απειλώντας και σε ορισμένες περιπτώσεις καταστρέφοντας τις περιουσίες των κατοίκων. Με τα αναχώματα να σπάνε το ένα μετά το άλλο, τα νερά από τη Βουλγαρία να επιβαρύνουν την ήδη δύσκολη κατάσταση, ο νομός βρίσκεται σε κατάσταση έκτακτης ανάγκης από τα ξημερώματα της Κυριακής 14 Φεβρουαρίου 2010, δίχως να διαφαίνεται στο άμεσο μέλλον οριστική λύση του προβλήματος παρά μόνο πρόσκαιρες εκτονώσεις. 

Με επείγουσα ανακοίνωση της η Νομαρχία Έβρου ζητά την εκκένωση της περιοχής του Δέλτα του Έβρου, στην οποία αναφέρεται πως «λόγω της κήρυξης του Νομού σε κατάσταση Έκτακτης Ανάγκης Πολιτικής Προστασίας από τις 14-02-2010 και της επικίνδυνης αύξησης των νερών όλων των ποταμών του νομού Έβρου πάνω από το όριο συναγερμού, όσοι δραστηριοποιούνται (Αλιείς - Γεωργοί - κυνηγοί - κτηνοτρόφοι - διάφοροι επισκέπτες) μέσα στην ευρύτερη περιοχή του "Δέλτα Έβρου" πρέπει να εγκαταλείψουν άμεσα την περιοχή λόγω επικινδυνότητας».

Ανυπολόγιστες μέχρι στιγμής είναι οι καταστροφές που προκλήθηκαν σε οικίες, στις τοπικές καλλιέργειες και στις υποδομές (Αγροτική Οδοποιία, Αντλιοστάσια, σταβλικές εγκαταστάσεις, κλπ), ενώ οι πλημμυρισμένες εκτάσεις, ξεπέρασαν τα 200.000 στρέμματα. Κατοικίες έχουν καταστραφεί και χωριά έχουν εκκενωθεί.
Σε επίσκεψη κλιμακίου Βουλευτών της Νέας Δημοκρατίας στις 17/2/10,  μετά από  εντολή του Προέδρου της ΝΔ Αντώνη Σαμαρά, οι Βουλευτές Α’ Αθήνας και υπεύθυνος Τομέα Πολιτικής Ευθύνης Εξωτερικών, Δ. Αβραμόπουλος, Ημαθίας και υπεύθυνος Τομέα Πολιτικής Ευθύνης Δημοσίων Έργων, Μ. Χαλκίδης, Κοζάνης και υπεύθυνος Τομέα Πολιτικής Ευθύνης  Αγροτικής Ανάπτυξης, Γ. Κασαπίδης καθώς και ο σύμβουλος του Προέδρου της ΝΔ και πρώην Γ.Γ. Περιφέρειας  Ανατολικής Μακεδονίας Θράκης, Δ. Σταμάτης, συνοδευόμενοι από τον Βουλευτή του νομού Έβρου Αλέξανδρο Δερμεντζόπουλο, συναντήθηκαν με τον νομάρχη Έβρου, Ν. Ζαμπουνίδη, τους δημάρχους της περιοχής και τοπικούς φορείς, και ενημερώθηκαν για την έκταση των ζημιών και τις αναγκαίες δράσεις για την αποκατάστασή τους. Διαπιστώθηκε, ότι χρειάζεται Κοινό Πρόγραμμα για τη διαχείριση των υδάτων και τη δημιουργία υποδομών τόσο σε διμερές επίπεδο με τη γειτονική Τουρκία, όσο και σε τριμερές με τη Βουλγαρία.

Επειδή υπάρχει ανάγκη ενημέρωσης του Προγράμματος Αποκατάστασης και οριστικής λύσης της αντιπλημμυρικής προστασίας του νομού Έβρου από την κυβέρνηση του ΠΑΣΟΚ, ζητάμε να απαντηθούν τα παρακάτω έντεκα (11) ερωτήματα και να κατατεθούν τα σχετικά στοιχεία:

1. Είναι στις προθέσεις της πολιτικής ηγεσίας να κινηθεί συντεταγμένα και με βάση ένα Εθνικό Σχέδιο για τη χάραξη μιας ολοκληρωμένης αντιπλημμυρικής στρατηγικής συνολικά για το Νομό του Έβρου;

2. Είναι πράγματι μία πολύ δύσκολη, ως προς τη διαχείρισή της, κατάσταση που έχει να κάνει με την κλιμάκωση ενός οικολογικού καταρχήν προβλήματος, το οποίο όμως άμεσα θέτει σε κίνδυνο ζωές ανθρώπων, περιουσίες και υπονομεύει την αναπτυξιακή προοπτική του νομού. Ποιες πρωτοβουλίες και άμεσες χρηματοδοτήσεις θα αναλάβει η κυβέρνηση προς την κατεύθυνση αυτή; 

3. Έχουν ληφθεί και πότε όλα τα απαραίτητα μέτρα, όπως καθαρισμός της κοίτης, αποκατάσταση των πρανών, επισκευή αναχωμάτων των ρεμάτων και ποταμών του νομού για την ασφάλεια των πολιτών και των περιουσιών τους;

4. Επειδή προϋπόθεση για ένα περιβάλλον ασφάλειας και σιγουριάς και μοναδική λύση για την οριστική εξάλειψη του φαινομένου που κάθε χρόνο σχεδόν εμφανίζεται, είναι η διεθνής συνεργασία (διότι τα φυσικά φαινόμενα δεν γνωρίζουν σύνορα) πότε θα αναλάβει η κυβέρνηση πρωτοβουλία για τη διαχείριση των υδάτων και τη δημιουργία υποδομών και σε διμερές επίπεδο με τη γειτονική με τη γειτονική Τουρκία, αλλά και σε τριμερές με τη Βουλγαρία;

5. Υπάρχει συντονισμός για την αντιμετώπιση ενδεχόμενων ακραίων καιρικών φαινομένων που μπορεί να ενσκήψουν στην περιοχή στο άμεσο μέλλον;

6. Είναι πλέον ορατή η απώλεια της καλλιεργητικής περιόδου για τους αγρότες αλλά και απώλειες ζώων, ζωοτροφών και αγροτικών υποδομών εν μέσω της οικονομικής κρίσης. Τα πλημμυρισμένα αγροτεμάχια θα αποστραγγιστούν μετά από τρεις μήνες περίπου, με αποτέλεσμα να έχει χαθεί η προοπτική καλλιεργειών και με τον κίνδυνο να απολέσουν οι αγρότες ακόμη και τα δικαιώματα των επιδοτήσεων τους. Η δε αδυναμία τευτλοκαλλιέργειας δημιουργεί και ένα επιπρόσθετο πρόβλημα στην λειτουργία του Εργοστασίου της Ελληνικής Βιομηχανίας Ζάχαρης στην Ορεστιάδα, που ήδη ήταν προβληματική μετά τις αποφάσεις της νέας Διοίκησης της ΕΒΖ για περικοπές των μέτρων προσέλκυσης καλλιεργητών, με αποτέλεσμα να κινδυνεύει με κλείσιμο. Θα αποζημιωθούν έγκαιρα με ακριβείς καταγραφές από τον ΕΛΓΑ οι αγρότες για την οικονομική καταστροφή που υπέστησαν ή θα υποστούν; 
7. Θα δοθούν ΑΜΕΣΑ έκτακτα επιδόματα για την αντιμετώπιση των πρώτων αναγκών και θα αποζημιωθούν και πως οι κάτοικοι που οι κατοικίες τους υπέστησαν ζημίες;

8.  Με δεδομένο ότι η οικονομία του Νομού στηρίζεται αποκλειστικά και μόνο στο αγροτικό εισόδημα το οποίο τη φετινή χρονιά θα είναι πλέον συμπιεσμένο πέραν των γενικά δύσκολων συνθηκών, αποδεδειγμένα ο επιχειρηματικός κόσμος του Νομού θα υποστεί ύφεση ανυπολόγιστου μεγέθους. Υπάρχει η πρόθεση για λήψη μέτρων στήριξης του επιχειρηματικού κόσμου του Νομού Έβρου;
9. Σοβαρές οικονομικές επιπτώσεις εμφανίζονται πλέον και στους Δήμους και τη Νομαρχία, που επιφορτίζονται με την αποκατάσταση όλων των ζημιών που προκλήθηκαν (αγροτικές οδοποιίες, δίκτυα, καθαρισμοί αγροτεμαχίων κλπ). Υπάρχει η πρόθεση και πως για να στηριχθούν οι Δήμοι και η Νομαρχία στο δύσκολο έργο τους;
10. Τεράστιες ζημίες έχουν υποστεί τα αρδευτικά δίκτυα και γεωτρήσεις όλης της περιοχής με αποτέλεσμα πολλά από αυτά να έχουν αχρηστευθεί. Το κόστος αντικατάστασης ή επιδιόρθωσης  είναι αδύνατον να καλυφθεί από τους ΤΟΕΒ και ΓΟΕΒ του Νομού. Προτίθεται η Κυβέρνηση να προβεί σε ΑΜΕΣΗ οικονομική χρηματοδότηση των ΓΟΕΒ και ΤΟΕΒ;
11. Πότε αναμένεται να αποκατασταθούν οι ζημιές των αναχωμάτων και ποίο το κόστος των παρεμβάσεων;  

  Η ΝΕΑ ΔΗΜΟΚΡΑΤΙΑ ζητά την δέσμευση των Υπουργών, ότι έχουν δοθεί με σαφήνεια εντολές προς όλους τους παράγοντες της Κεντρικής Διοίκησης στη κατεύθυνση λήψης μέτρων που θα εγγυώνται επιτέλους την οριστική λύση της αντιπλημμυρικής προστασίας του Νομού, είτε με άμεση ένταξη των απαραίτητων μελετών και κατασκευών στο ΕΣΠΑ είτε με την άμεση εθνική χρηματοδότηση. 
ΟΙ ΕΠΕΡΩΤΩΝΤΕΣ ΒΟΥΛΕΥΤΕΣ
1. Δερμεντζόπουλος Αλέξανδρος-Βουλευτής Έβρου

2. Αβραμόπουλος Δημήτριος-Βουλευτής Α’ Αθήνας

3. Χαλκίδης Μιχάλης-Βουλευτής Ημαθίας

4. Κασαπίδης Γεώργιος-Βουλευτής Κοζάνης

5. Μητσοτάκης Κυριάκος-Βουλευτής Β’ Αθήνας

6. Καράογλου Θεόδωρος-Βουλευτής Β’ Θεσ/νίκης

7. Καντερές Νικόλαος-Βουλευτής Αττικής

8. Τσιάρας Κων/νος-Βουλευτής Καρδίτσας

9. Στυλιανίδης Ευριπίδης-Βουλευτής Ροδόπης

10. Κοντός Αλέξανδρος-Βουλευτής Ξάνθης

11. Τζήμας Μαργαρίτης-Βουλευτής Δράμας

12. Παναγιωτόπουλος Νικόλαος-Βουλευτής Καβάλας
13. Γκιουλέκας Κων/νος-Βουλευτής Α’ Θεσ/νίκης

14. Κιλτίδης Κων/νος-Βουλευτής Κιλκίς

15. Λέγκας Νικόλαος-Βουλευτής Τρικάλων

16. Βρούτσης Ιωάννης-Βουλευτής Κυκλάδων

17. Νικολόπουλος Νικόλαος-Βουλευτής Αχαϊας

18. Λεονταρίδης Θεόφιλος-Βουλευτής Σερρών

19. Πλακιωτάκης Ιωάννης-Βουλευτής Λασηθίου

20. Καρασμάνης Γεώργιος-Βουλευτής Πέλλας

